5.4.2023
SK
Úradný vestník Európskej únie
C 125/475 Štvrtok 15. septembra 2022
BY.
keďže prijatiu nového zákona nepredchádzala žiadna verejná konzultácia a ani s mimovládnymi organizáciami sa priamo nekonzultovalo, čo je v rozpore s odporúčaním Benátskej komisie vyjadreným v stanovisku z 20. júna 2017, že verejná konzultácia by mala v čo najväčšej miere zahŕňať všetky organizácie občianskej spoločnosti, ktorých štatút, financovanie alebo oblasti činnosti budú ovplyvnené nadobudnutím účinnosti tohto právneho predpisu; keďže podľa nového zákona môžu byť tieto organizácie v súčasnosti podrobované pravidelným finančným kontrolám zo strany štátneho kontrolného úradu; keďže organizácie občianskej spoločnosti sa obávajú, že kontrolný úrad, ktorého hlavnou úlohou je monitorovať využívanie verejných prostriedkov, a nie súkromných darov, bude použitý na vyvíjanie väčšieho tlaku na ne; keďže organizácie občianskej spoločnosti varovali, že novým zákonom o MVO bude štát zasahovať do autonómie združovania organizácií zriadených na základe práva združovania, ako aj do súkromia občanov, ktorí obhajujú verejný záujem, a že tento zákon poškodzuje uplatňovanie slobody prejavu a demokratickú verejnosť ako celok; keďže štátny kontrolný úrad začal 17. mája 2022 kontroly v desiatkach MVO, pričom požiadal o predloženie ich účtovných politík a politík riadenia hotovosti;
BZ.
keďže 23. júla 2021 bolo oznámené, že darcovské štáty grantov Európskeho hospodárskeho priestoru a Nórska – Island, Lichtenštajnsko a Nórsko – nedospeli k žiadnej dohode o vymenovaní prevádzkovateľa fondu na riadenie financovania občianskej spoločnosti v Maďarsku; keďže v dôsledku toho sa počas súčasného obdobia financovania nebudú realizovať žiadne programy, čím sa zruší financovanie vo výške 214,6 milióna EUR, ktoré bolo vyhradené pre Maďarsko;
CA. keďže Benátska komisia a OBSE/ODIHR vo svojom spoločnom stanovisku zo 17. decembra 2018 k paragrafu 253 zákona XLI z 20. júla 2018, ktorým sa menia určité daňové zákony a iné súvisiace zákony, a k osobitnej dani z prisťahovalectva uviedli, že 25 % daň z finančnej podpory určenej na činnosť podporujúcu prisťahovalectvo vykonávanú v Maďarsku alebo z finančnej podpory určenej na činnosť organizácie so sídlom v Maďarsku, ktorá vykonáva činnosť podporujúcu prisťahovalectvo, nespĺňa požiadavku zákonnosti a predstavuje neodôvodnený zásah do práv na slobodu prejavu a združovania dotknutých mimovládnych organizácií;
CB.
keďže komisárka Rady Európy pre ľudské práva vo svojej správe z 21. mája 2019 po návšteve Maďarska, ktorá sa konala od 4. do 8. februára 2019, zdôraznila, že legislatívne opatrenia stigmatizujú a kriminalizujú činnosti občianskej spoločnosti, ktoré by sa mali považovať za plne legitímne v demokratickej spoločnosti, a majú trvalý odrádzajúci účinok na mimovládne organizácie, a zároveň poznamenala, že niektoré právne ustanovenia sú mimoriadne vágne, svojvoľné a v praxi sa nevykonávajú;
CC. keďže osobitný spravodajca OSN pre ľudské práva migrantov vo svojej správe z 11. mája 2020 po návšteve Maďarska od 10. do 17. júla 2019 uviedol, že organizácie občianskej spoločnosti pôsobiace v oblasti práv migrantov v Maďarsku čelili viacerým prekážkam pri vykonávaní svojej legitímnej a dôležitej činnosti v dôsledku legislatívnych zmien, finančných obmedzení a iných operačných a praktických opatrení, ktoré prijali príslušné orgány; keďže osobitný spravodajca OSN okrem toho poznamenal, že niekoľko organizácií občianskej spoločnosti bolo vystavených očierňujúcim kampaniam, po ktorých v niektorých prípadoch nasledovali administratívne alebo trestné vyšetrovania;
Právo na rovnaké zaobchádzanie vrátane práv LGBTIQ osôb
CD.
keďže 13. júla 2022 Komisia v kapitole o Maďarsku v správe o právnom štáte za rok 2022 uviedla, že maďarský komisár pre základné práva získal viac právomocí, ale jeho akreditácia bola na základe obáv týkajúcich sa jeho nezávislosti znížená; keďže Globálna aliancia národných inštitúcií pre ľudské práva v správe a odporúčaniach z virtuálneho zasadnutia jej Podvýboru pre akreditáciu, ktoré sa konalo od 14. do 25. marca 2022, odporučila znížiť postavenie komisára pre základné práva na štatút B, keďže podvýbor nedostal písomné dôkazy potrebné na preukázanie toho, že komisár účinne vykonáva svoj mandát vo vzťahu k zraniteľným skupinám, ako sú etnické menšiny, LGBTIQ osoby, obhajcovia ľudských práv, utečenci a migranti, alebo v súvislosti s dôležitými otázkami ľudských práv, ako je pluralita médií, občiansky priestor a nezávislosť súdnictva; keďže podvýbor zastáva názor, že komisár koná spôsobom, ktorý vážne ohrozuje súlad s parížskymi zásadami týkajúcimi sa kritérií noriem pre medzinárodné inštitúcie pre ľudské práva; keďže podvýbor vzal na vedomie aj otázky týkajúce sa procesu výberu a vymenovania, ako aj pracovných vzťahov a spolupráce s organizáciami občianskej spoločnosti a obhajcami ľudských práv;